1.พระราชบัญญัติการปฏิรูประบบสถาบันการเงิน พ.ศ. 2540

สาระสำคัญของกฎหมาย

1.กำหนดให้จัดตั้ง “องค์การปฏิรูประบบสถาบันการเงิน” (ปรส.) เพื่อทำหน้าที่ (1) แก้ไขปัญหาฐานะของบริษัทเงินทุนและบริษัทเงินทุนหลักทรัพย์ที่ถูกระงับการดำเนินการตามคำสั่งรัฐมนตรีว่าการกระทรวงการคลัง เมื่อวันที่ 26 มิถุนายน 2540 และวันที่ 5 สิงหาคม 2540 รวมจำนวน 56 บริษัท (2) ช่วยเหลือผู้ฝากเงินและเจ้าหนี้ที่สุจริตของบริษัทตาม (1) ที่ไม่อาจดำเนินกิจการต่อไปได้

2.การดำเนินการของ ปรส. จะมี “คณะกรรมการองค์การเพื่อการปฏิรูปสถาบันการเงิน” (คณะกรรมการ ปรส.) เป็นผู้วางนโยบาและควบคุมดูแลโดยทั่วไปซึ่งกิจการของ ปรส. จะมีเลขาธิการ ปรส. ทำหน้าที่ดำเนินกิจการของ ปรส. ให้เป็นไปตามวัตถุประสงค์และอำนาจของ ปรส.

ทั้งนี้ ในกรณีที่ (1) ปรส. พิจารณาเห็นว่า บริษัทที่ถูกระงับการดำเนินกิจการได้ดำเนินการตามแผนแก้ไขฐานะจนยสามารถจะดำเนินการกิจการของตนเองต่อไปได้ หรือควบรวมกิจการ หรือโอนกิจการให้กับสถาบันการเงินอื่น ให้คณะกรรมการ ปรส. รายงานรัฐมนตรีว่าการกระทรวงการคลังทราบ และถ้ารัฐมนตรีโดยคำแนะนำของธนาคารแห่งประเทศไทย (ธปท.) เห็นว่า ควรอนุญาตให้บริษัทดังกล่าวดำเนินกิจการต่อไปได้ ให้มีคำสั่งให้บริษัทนั้นดำเนินกิจการได้ และ (2) ปรส. พิจารณาเห็นว่า บริษัทที่ถูกระงับการดำเนินกิจการไม่อาจแก้ไขหรือฟื้นฟูฐานะ หรือการดำเนินการได้ ให้รายงานรัฐมนตรีว่าการกระทรวงการคลังทราบ และให้คณะกรรมการ ปรส.แต่งตั้งคณะกรรมการ (ประธาน และกรรมาการไม่น้อยกว่า 2 คน) เข้าดำเนินการแทนบริษัทนั้นได้ทุกประการและชำระบัญชีบริษัท และให้ประธานกรรมการเป็นผู้แทนของบริษัทนั้นโดยให้ถือว่าเป็นมติที่ประชุมผู้ถือหุ้น สำหรับการชำระบัญชีของบริษัท ให้คณะกรรมการมีอำนาจแต่งตั้งผู้ชำระบัญชี และการใดที่เป็นอำนาจหน้าที่ของที่ประชุมใหญ่ให้เป็นอำนาจและหน้าที่ของรัฐมนตรีว่าการกระทรวงการคลัง

3.เมื่อ ปรส. ได้ดำเนินการแก้ไขฟื้นฟูฐานะของบริษัทที่ถูกระงับดำเนินการกิจการตามอำนาจหน้าที่เสร็จสิ้นแล้ว ให้คณะกรรมการ ปรส. รายงานรัฐมนตรีว่าการกระทรวงการคลัง เพื่อนำเสนอคณะรัฐมนตรีให้มีมติยุบเลิก ปรส. ต่อไป และเมื่อคณะรัฐมนตรีมีมติยุบเลิก ปรส. แล้ว ให้รัฐมนตรีว่าการกระทรวงการคลังแต่งตั้งคณะกรรมการชำระบัญชีของ ปรส. และเมื่อคณะกรรมการชำระบัญชีของ ปรส. ได้ดำเนินการชำระบัญชีเสร็จสิ้นแล้ว ให้รายงานการชำระบัญชีต่อรัฐมนตรีว่าการกระทรวงการคลังเพื่ออนุมัติและเสนอคณะรัฐมนตรีเพื่อทราบ แล้วประกาศในราชกิจจานุเบกษา